b'\n_START_ARTICLE_\n\xc8\x98arpele (nuvel\xc4\x83)\n_START_SECTION_\nRezumat\n_START_PARAGRAPH_\n\xc3\x8entr-o dup\xc4\x83-amiaz\xc4\x83 torid\xc4\x83 de prim\xc4\x83var\xc4\x83 (prin luna mai), so\xc8\x9bii Solomon (Jorj \xc8\x99i Aglaia) organizeaz\xc4\x83 o petrecere cu mai mul\xc8\x9bi invita\xc8\x9bi la casa lor din Fierbin\xc8\x9bi, un sat aflat la 30 km de Bucure\xc8\x99ti. Scopul nem\xc4\x83rturisit al petrecerii este de a-i g\xc4\x83si Dorinei, sora mai mic\xc4\x83 a Aglaiei ce tocmai \xc3\xae\xc8\x99i finalizase studiile universitare, un viitor so\xc8\x9b cu o situa\xc8\x9bie material\xc4\x83 bun\xc4\x83. Logodnicul poten\xc8\x9bial este c\xc4\x83pitanul Manuil\xc4\x83, care a venit \xc3\xaenso\xc8\x9bit de un prieten, inginerul agronom Stamate. Ceilal\xc8\x9bi invita\xc8\x9bi sunt rude ale familiei Solomon: Liza \xc8\x99i so\xc8\x9bul ei, Stere, \xc8\x99i mai tinerii Vladimir \xc8\x99i Riri._NEWLINE_Grupul pleac\xc4\x83 dup\xc4\x83 masa de sear\xc4\x83 la m\xc4\x83n\xc4\x83stirea C\xc4\x83ld\xc4\x83ru\xc8\x99ani aflat\xc4\x83 pe malul unui lac \xc8\x99i \xc3\xaen apropierea unei p\xc4\x83duri. Una din cele dou\xc4\x83 ma\xc8\x99ini este oprit\xc4\x83 pe drum, aproape de marginea p\xc4\x83durii, de t\xc3\xa2n\xc4\x83rul Sergiu Andronic, care afirm\xc4\x83 c\xc4\x83 a adormit \xc3\xaen p\xc4\x83dure \xc8\x99i s-a r\xc4\x83t\xc4\x83cit de grupul s\xc4\x83u, rug\xc3\xa2ndu-i pe excursioni\xc8\x99ti s\xc4\x83-l ia cu ei la m\xc4\x83n\xc4\x83stire. El este acceptat cur\xc3\xa2nd ca membru al grupului \xc8\x99i devine un fel de ghid neoficial. T\xc3\xa2n\xc4\x83rul le poveste\xc8\x99te o \xc3\xaent\xc3\xa2mplare misterioas\xc4\x83 petrecut\xc4\x83 pe lac cu vreo doi ani \xc3\xaen urm\xc4\x83, \xc3\xaen care un prieten s-a \xc3\xaenecat dup\xc4\x83 ce barca lor a fost tras\xc4\x83 la fund de parc\xc4\x83 ar fi fost fermecat\xc4\x83. Merg\xc3\xa2nd spre p\xc4\x83dure, Andronic \xc3\xaei atrage \xc3\xaentr-un joc cu gajuri \xc3\xaen care o parte dintre personaje tr\xc4\x83iesc tenta\xc8\x9biile erotice reprimate \xc3\xaen timpul zilei, dar amplificate de misterul nop\xc8\x9bii._NEWLINE_Re\xc3\xaentor\xc8\x99i la arhondaric, femeile preg\xc4\x83tesc masa, \xc3\xaen timp ce b\xc4\x83rba\xc8\x9bii coboar\xc4\x83 \xc3\xaen pivni\xc8\x9ba m\xc4\x83n\xc4\x83stirii pentru a cump\xc4\x83ra vin. Andronic poveste\xc8\x99te acolo istoria nemai\xc8\x99tiut\xc4\x83 de nimeni a mor\xc8\x9bii fecioarei Arghira, fiica b\xc4\x83tr\xc3\xa2nului boier Moruzi care fusese r\xc4\x83pit\xc4\x83 \xc8\x99i \xc3\xaenchis\xc4\x83 \xc3\xaen pivni\xc8\x9b\xc4\x83 cu mai mult de un secol \xc3\xaen urm\xc4\x83, p\xc3\xa2n\xc4\x83 ce a murit. \xe2\x80\x9eEu cunosc toate zidurile astea, ca \xc8\x99i cum a\xc8\x99 fi stat aici de la \xc3\xaenceputul \xc3\xaenceputurilor... (...) Mie nu mi se pare c\xc4\x83 am tr\xc4\x83it odat\xc4\x83, demult, o alt\xc4\x83 via\xc8\x9b\xc4\x83. Eu simt c\xc4\x83 am tr\xc4\x83it aici, \xc3\xaencontinuu, de la \xc3\xaenceputul m\xc4\x83n\xc4\x83stirii...\xe2\x80\x9d, li se confeseaz\xc4\x83 el._NEWLINE_Dup\xc4\x83 osp\xc4\x83\xc8\x9b, Andronic \xc3\xaei anun\xc8\x9b\xc4\x83 tulburat pe meseni c\xc4\x83 un \xc8\x99arpe se afl\xc4\x83 prin apropiere \xc8\x99i se ofer\xc4\x83 s\xc4\x83-l alunge. El cheam\xc4\x83 \xc8\x99arpele \xc8\x99i roste\xc8\x99te o vraj\xc4\x83 str\xc4\x83veche prin care \xc3\xaei porunce\xc8\x99te s\xc4\x83 plece spre insula din mijlocul lacului care str\xc4\x83juie\xc8\x99te m\xc4\x83n\xc4\x83stirea. Vilegiaturi\xc8\x99tii sunt cufunda\xc8\x9bi \xc3\xaentr-o somno\xc2\xadlen\xc8\x9b\xc4\x83 hipnotic\xc4\x83, iar femeile din grup (plus adolescentul Vladimir) tr\xc4\x83iesc halucina\xc8\x9bii cu substrat erotic care continu\xc4\x83 apoi, dup\xc4\x83 culcare, \xc3\xaen vise extatice \xc3\xaen care Andronic apare ca un om-\xc8\x99arpe, n\xc4\x83scut din identificarea b\xc4\x83rbatului cu reptila._NEWLINE_Dorina afl\xc4\x83 din visul ei c\xc4\x83 Andronic este b\xc4\x83rbat numai de la apusul p\xc3\xa2n\xc4\x83 la r\xc4\x83s\xc4\x83ritul soarelui, iar el a ales-o ca s\xc4\x83-i fie mireas\xc4\x83. Trezindu-se din somn, ea porne\xc8\x99te \xc3\xaen plin\xc4\x83 noapte c\xc4\x83tre lac \xc8\x99i v\xc3\xa2sle\xc8\x99te p\xc3\xa2n\xc4\x83 la insula din mijlocul s\xc4\x83u. Dorina \xc8\x99i Andronic se \xc3\xaent\xc3\xa2lnesc acolo \xc8\x99i asist\xc4\x83 la r\xc4\x83s\xc4\x83ritul soarelui, adormind \xc3\xaembr\xc4\x83\xc8\x9bi\xc8\x99a\xc8\x9bi ca doi iubi\xc8\x9bi.\n_START_SECTION_\nStructur\xc4\x83\n_START_PARAGRAPH_\nNuvela este \xc3\xaemp\xc4\x83r\xc8\x9bit\xc4\x83 \xc3\xaen 15 capitole numerotate cu cifre arabe \xc8\x99i f\xc4\x83r\xc4\x83 titluri.\n_START_SECTION_\nSurs\xc4\x83 de inspira\xc8\x9bie\n_START_PARAGRAPH_\nPotrivit criticii literare, Mircea Eliade s-ar fi inspirat \xc3\xaen scrierea acestei nuvele de o \xc3\xaent\xc3\xa2mplare real\xc4\x83 petrecut\xc4\x83 cu c\xc3\xa2\xc8\x9biva ani \xc3\xaen urm\xc4\x83 pe lacul Snagov, la care a asistat prozatorul Ioan Alexandru Br\xc4\x83tescu-Voine\xc8\x99ti. Povestitorul ar fi m\xc4\x83rturisit public c\xc4\x83 a asistat la fermecarea unui \xc8\x99arpe acvatic de c\xc4\x83tre localnicul Nicolae Pescaru \xc3\xaen timp ce se afla \xc3\xaentr-o luntre la pescuit pe acel lac; pescarul i-a m\xc4\x83rturisit ulterior c\xc4\x83 a \xc3\xaenv\xc4\x83\xc8\x9bat vraja de la un unchia\xc8\x99 b\xc4\x83tr\xc3\xa2n care o \xc8\x99tia \xc8\x99i el de la al\xc8\x9bi unchie\xc8\x99i din vechime. Br\xc4\x83tescu-Voine\xc8\x99ti a scris o povestire intitulat\xc4\x83 \xe2\x80\x9eMinunea\xe2\x80\x9d pe care a publicat-o \xc3\xaen \xe2\x80\x9eAdev\xc4\x83rul literar \xc8\x99i artistic\xe2\x80\x9d (anul IX, nr. 377, 26 februarie 1928), iar apoi \xc3\xaen volumul Firimituri (Ed. Cartea Rom\xc3\xa2neasc\xc4\x83, Bucure\xc8\x99ti, 1929)._NEWLINE_\xc3\x8ent\xc3\xa2mplarea este relatat\xc4\x83 \xc8\x99i de Mihail Sadoveanu \xc3\xaen povestirea \xe2\x80\x9eVr\xc4\x83jitorul de \xc8\x99erpi\xe2\x80\x9d din volumul \xc3\x8emp\xc4\x83r\xc4\x83\xc8\x9bia apelor (1928); celebrul romancier a afirmat c\xc4\x83 a auzit-o \xc3\xaentr-o \xc8\x99edin\xc8\x9b\xc4\x83 a Academiei Rom\xc3\xa2ne de prin anul 1927, fiind povestit\xc4\x83 chiar de Ioan Alexandru Br\xc4\x83tescu-Voine\xc8\x99ti. De asemenea, pornind de la aceast\xc4\x83 \xc3\xaent\xc3\xa2mplare, Ion Pillat a scris poezia \xe2\x80\x9eVr\xc4\x83jitorul de \xc8\x99erpi\xe2\x80\x9d pe care a publicat-o pentru prima dat\xc4\x83 \xc3\xaen volumul Caetul verde (Ed. Cartea Rom\xc3\xa2neasc\xc4\x83, Bucure\xc8\x99ti, 1932), ce cuprindea versuri scrise \xc3\xaen perioada 1928-1932.\n_START_SECTION_\nAspecte biografice\n_START_PARAGRAPH_\n\xe2\x80\x9e\xc8\x98arpele\xe2\x80\x9d con\xc8\x9bine unele fapte \xc8\x99i date biografice inspirate din copil\xc4\x83ria \xc8\x99i adolescen\xc8\x9ba lui Mircea Eliade. Astfel, autorul \xc8\x99i-a petrecut o parte din copil\xc4\x83rie, la fel ca \xc8\x99i personajul Liza, \xc3\xaen casa b\xc4\x83tr\xc3\xa2neasc\xc4\x83 (anterior han) a bunicilor de la cap\xc4\x83tul bulevardului Pache Protopopescu, unde se afla \xc8\x99i o gr\xc4\x83din\xc4\x83 cu duzi. El avea o m\xc4\x83tu\xc8\x99\xc4\x83 care a murit de tuberculoz\xc4\x83, la fel ca Leana, m\xc4\x83tu\xc8\x99a Lizei, iar c\xc4\x83r\xc8\x9bile acesteia au fost arse ca s\xc4\x83 nu se r\xc4\x83sp\xc3\xa2ndeasc\xc4\x83 microbii. Cartea Le Myst\xc3\xa8re de Jesus (1924) de P.I. Couchoud, pe care o citea c\xc4\x83pitanul Manuil\xc4\x83, a fost citit\xc4\x83 \xc8\x99i de Eliade care a publicat \xc3\xaen anul 1926 o recenzie \xc3\xaen revista Pasul vremii. De asemenea, Mircea Eliade a venit de mai multe ori \xc3\xaen anii 1920-1930 la Fierbin\xc8\x9bi, unde locuia o sor\xc4\x83 de-a lui c\xc4\x83s\xc4\x83torit\xc4\x83 cu un judec\xc4\x83tor de la Judec\xc4\x83toria pl\xc4\x83\xc8\x99ii Fierbin\xc8\x9bi.\n_START_SECTION_\nScrierea nuvelei\n_START_PARAGRAPH_\nNuvela \xe2\x80\x9e\xc8\x98arpele\xe2\x80\x9d a fost scris\xc4\x83 de Mircea Eliade \xc3\xaen prim\xc4\x83vara anului 1937, pe parcursul a paisprezece nop\xc8\x9bi, f\xc4\x83r\xc4\x83 vreun plan, manuscrisul fiind trimis zilnic pentru a fi cules la tipografie. Scriitorul lucra \xc3\xaen acela\xc8\x99i timp \xc8\x99i la editarea operelor lui B.P. Hasdeu \xc3\xaen dou\xc4\x83 volume, ce urmau a fi publicate de Editura Funda\xc8\x9biilor Regale._NEWLINE_Lucrul concomitent la dou\xc4\x83 c\xc4\x83r\xc8\x9bi se datora faptului c\xc4\x83 Eliade avea nevoie de bani pentru o c\xc4\x83l\xc4\x83torie \xc3\xaen str\xc4\x83in\xc4\x83tate \xc8\x99i a semnat un contract cu Editura Na\xc8\x9bionala S. Ciornei pentru scrierea unui roman. Editorul Ciornei \xc3\xaei oferise suma de 30.000 lei cu condi\xc8\x9bia ca opera literar\xc4\x83 s\xc4\x83 poat\xc4\x83 fi publicat\xc4\x83 \xc8\x99i lansat\xc4\x83 de \xe2\x80\x9eZiua C\xc4\x83r\xc8\x9bii\xe2\x80\x9d, adic\xc4\x83 pe la sf\xc3\xa2r\xc8\x99itul lunii mai, c\xc3\xa2nd urmau a fi publicate \xc8\x99i cele dou\xc4\x83 volume ale operelor lui Hasdeu. Scriitorul trebuia s\xc4\x83-\xc8\x99i \xc3\xaempart\xc4\x83 astfel timpul \xc3\xaentre cursul de metafizic\xc4\x83 de la universitate, corectarea edi\xc8\x9biei Hasdeu \xc8\x99i scrierea nuvelei. Manuscrisul nuvelei trebuia predat \xc3\xaen dou\xc4\x83 s\xc4\x83pt\xc4\x83m\xc3\xa2ni pentru a putea fi tip\xc4\x83rit \xc8\x99i publicat la timp._NEWLINE_Mircea Eliade scria \xc3\xaen memoriile sale c\xc4\x83 a elaborat aceast\xc4\x83 nuvel\xc4\x83 f\xc4\x83r\xc4\x83 a consulta nicio surs\xc4\x83 literar\xc4\x83: \xe2\x80\x9e\xc2\xab\xc8\x98arpele\xc2\xbb este singura mea carte scris\xc4\x83 f\xc4\x83r\xc4\x83 plan, f\xc4\x83r\xc4\x83 s\xc4\x83 \xc8\x99tiu cum se va desf\xc4\x83\xc8\x99ura ac\xc8\x9biunea \xc8\x99i f\xc4\x83r\xc4\x83 s\xc4\x83-i cunosc sf\xc3\xa2r\xc8\x99itul. Este, f\xc4\x83r\xc4\x83 \xc3\xaendoial\xc4\x83, produsul pur al imagina\xc8\x9biei. N-am utilizat nimic din tot ce \xc8\x99tiam, \xc8\x99i mai ales a\xc8\x99 fi putut \xc8\x99ti, \xc3\xaen leg\xc4\x83tur\xc4\x83 cu simbolismul sau mitologia \xc8\x99arpelui\xe2\x80\x9d. Subiectul nuvelei \xc3\xael reprezenta un popas de o noapte la o m\xc4\x83n\xc4\x83stire a unui grup de bucure\xc8\x99teni, f\xc4\x83r\xc4\x83 \xc3\xaenclina\xc8\x9bii c\xc4\x83tre fantastic, \xc8\x99i \xc3\xaent\xc3\xa2lnirea cu un necunoscut care \xc3\xaei avertizeaz\xc4\x83 c\xc4\x83 \xc3\xaen imediata lor apropiere se afl\xc4\x83 un \xc8\x99arpe. Scriitorul nu cuno\xc8\x99tea ini\xc8\x9bial modul \xc3\xaen care avea s\xc4\x83 decurg\xc4\x83 ac\xc8\x9biunea \xc8\x99i nici sf\xc3\xa2r\xc8\x99itul, pe care le-a imaginat pe parcursul celor paisprezece nop\xc8\x9bi. \xc3\x8en zori, c\xc3\xa2nd termina lucrul, f\xc4\x83cea c\xc3\xa2teva \xc3\xaensemn\xc4\x83ri vagi care s\xc4\x83-i foloseasc\xc4\x83 \xc3\xaen nop\xc8\x9bile urm\xc4\x83toare._NEWLINE_Programul de lucru era unul epuizant, dar autorul lucra antrenat de inspira\xc8\x9bie, de elanul tinere\xc8\x9bii \xc8\x99i de datoria pe care \xc8\x99i-o asumase fa\xc8\x9b\xc4\x83 de editor. Eliade se a\xc8\x99eza la masa de lucru \xc3\xaen fiecare zi pe la ora 14, scria articolul pentru ziarul Vremea, apoi lucra la edi\xc8\x9bia Hasdeu (introducere, adnot\xc4\x83ri, bibliografie) p\xc3\xa2n\xc4\x83 la orele 22-23, dup\xc4\x83 care \xc3\xae\xc8\x99i golea biroul \xc8\x99i scria 15-20 de pagini din nuvela \xe2\x80\x9e\xc8\x98arpele\xe2\x80\x9d p\xc3\xa2n\xc4\x83 la 3-4 diminea\xc8\x9ba. F\xc4\x83r\xc4\x83 a mai reciti textul scris, el punea manuscrisul \xc3\xaentr-un plic \xc8\x99i-l l\xc4\x83sa \xc3\xaen fa\xc8\x9ba u\xc8\x99ii de la intrare pentru a fi luat de curierul editurii \xc8\x99i dus \xc3\xaen aceea\xc8\x99i zi la tipografie. Eliade se sim\xc8\x9bea istovit \xc8\x99i surmenat din cauza activit\xc4\x83\xc8\x9bii intelectuale intense; el era nevoit s\xc4\x83 bea multe cafele \xc3\xaen timpul nop\xc8\x9bii pentru a r\xc4\x83m\xc3\xa2ne treaz \xc8\x99i lua somnifere \xc3\xaen fiecare diminea\xc8\x9b\xc4\x83 pentru a putea dormi._NEWLINE_Rezultatul a fost, potrivit scriitorului, o carte care l-a mul\xc8\x9bumit pe deplin, f\xc4\x83r\xc4\x83 trimiteri \xc3\xaen exces la folclor: \xe2\x80\x9eC\xc3\xa2nd am primit corectura \xc3\xaen \xc8\x99palturi, aproape c\xc4\x83 nu-mi venea s\xc4\x83-mi cred ochilor. Povestirea se dep\xc4\x83na f\xc4\x83r\xc4\x83 rupturi \xc8\x99i f\xc4\x83r\xc4\x83 repeti\xc8\x9bii \xc8\x99i dovedea o unitate stilistic\xc4\x83 pe care pu\xc8\x9bine din c\xc4\x83r\xc8\x9bile mele o aveau. Ce m\xc4\x83 \xc3\xaenc\xc3\xa2nta mai mult: reu\xc8\x99isem \xc2\xabatmosfera fantastic\xc4\x83\xc2\xbb pe care o voiam, f\xc4\x83r\xc4\x83 nimic \xc2\xabocult\xc2\xbb, nici \xc2\xabsimbolic\xc2\xbb \xc8\x99i f\xc4\x83r\xc4\x83 rezonan\xc8\x9b\xc4\x83 folcloric\xc4\x83, inevitabil\xc4\x83 ca o fatalitate \xc3\xaen literatura fantastic\xc4\x83 rom\xc3\xa2neasc\xc4\x83. \xc2\xab\xc8\x98arpele\xc2\xbb era scris a\xc8\x99a cum \xc3\xaei \xc2\xabv\xc4\x83zusem\xc2\xbb \xc3\xaenceputul: o povestire cu personaje banale, venite s\xc4\x83 \xc2\xabpetreac\xc4\x83\xc2\xbb la o m\xc4\x83n\xc4\x83stire \xc8\x99i antrenate f\xc4\x83r\xc4\x83 voia, aproape f\xc4\x83r\xc4\x83 \xc8\x99tirea lor, \xc3\xaentr-o serie de \xc3\xaent\xc3\xa2mpl\xc4\x83ri stranii, care p\xc3\xa2n\xc4\x83 la urm\xc4\x83 \xc3\xaei vr\xc4\x83jesc \xc8\x99i \xc3\xaei transfigureaz\xc4\x83\xe2\x80\x9d.\n_START_SECTION_\nPublicare\n_START_PARAGRAPH_\nVolumul \xc8\x98arpele, ce con\xc8\x9binea nuvelele \xe2\x80\x9e\xc8\x98arpele\xe2\x80\x9d (177 p.), \xe2\x80\x9e\xc3\x8ent\xc3\xa2lnire\xe2\x80\x9d (32 p.) \xc8\x99i \xe2\x80\x9eAventur\xc4\x83\xe2\x80\x9d (34 p.), a fost publicat de Editura Na\xc8\x9bionala S. Ciornei din Bucure\xc8\x99ti \xc3\xaen anul 1937, fiind lansat de \xe2\x80\x9eZiua C\xc4\x83r\xc8\x9bii\xe2\x80\x9d (pe la sf\xc3\xa2r\xc8\x99itul lunii mai), \xc3\xaen mijlocul unui scandal public prilejuit de tip\xc4\x83rirea \xc3\xaen pres\xc4\x83 a unui comunicat oficial scris de Constantin Kiri\xc8\x9bescu, director general \xc3\xaen Ministerul Instruc\xc8\x9biei Publice, prin care Mircea Eliade era acuzat c\xc4\x83 ar fi autorul anumitor scrieri \xe2\x80\x9epornografice\xe2\x80\x9d; acuza\xc8\x9bia se referea la nuvela \xe2\x80\x9eDomni\xc8\x99oara Christina\xe2\x80\x9d. Potrivit scriitorului, Ministerul urm\xc4\x83rea prin acel comunicat s\xc4\x83 ob\xc8\x9bin\xc4\x83 o solicitare public\xc4\x83 pentru excluderea lui Eliade din \xc3\xaenv\xc4\x83\xc8\x9b\xc4\x83m\xc3\xa2ntul universitar._NEWLINE_Mircea Eliade a dat \xc3\xaen judecat\xc4\x83 Ministerul Instruc\xc8\x9biei Publice pentru calomnie, cer\xc3\xa2nd o desp\xc4\x83gubire simbolic\xc4\x83 de un leu. Sute de studen\xc8\x9bi de la Facultatea de Litere \xc8\x99i Filozofie, de la Facultatea de Teologie, de la Politehnic\xc4\x83 \xc8\x99i de la Facultatea de \xc8\x98tiin\xc8\x9be \xc8\x99i Medicin\xc4\x83 au semnat manifeste de protest fa\xc8\x9b\xc4\x83 de comunicatul Ministerului, iar mai multe personalit\xc4\x83\xc8\x9bi publice (printre care Nae Ionescu, Constantin R\xc4\x83dulescu-Motru, Alexandru Rosetti, Niculae I. Herescu, generalul Nicolae Condeescu, Liviu Rebreanu, Vasile Voiculescu, Ionel Teodoreanu, C.C. Giurescu, Octav Onicescu) s-au ridicat \xc3\xaen ap\xc4\x83rarea scriitorului. Procesul a fost am\xc3\xa2nat de c\xc3\xa2teva ori, scriitorul primind c\xc3\xa2\xc8\x99tig de cauz\xc4\x83 din partea Tribunalului. Ministerul a f\xc4\x83cut recurs, dar instaurarea dictaturii regale \xc3\xaen prim\xc4\x83vara anului 1938 a determinat promulgarea unui decret-lege care suspenda din oficiu toate procesele intentate ministerului \xc3\xaen ultimii ani._NEWLINE_Volumul a fost reeditat \xc3\xaen anul 1941 de Editura Cugetarea - Georgescu Delafras S.A. din Bucure\xc8\x99ti, dup\xc4\x83 care opera literar\xc4\x83 a lui Mircea Eliade a fost interzis\xc4\x83 la publicare timp de peste dou\xc4\x83 decenii de c\xc4\x83tre autorit\xc4\x83\xc8\x9bile regimului comunist. Nuvela \xe2\x80\x9e\xc8\x98arpele\xe2\x80\x9d a fost inclus\xc4\x83 apoi \xc3\xaen volumul La \xc8\x9big\xc4\x83nci \xc8\x99i alte povestiri, tip\xc4\x83rit \xc3\xaen anul 1969 de Editura pentru literatur\xc4\x83 din Bucure\xc8\x99ti, reintr\xc3\xa2nd astfel \xc3\xaen circuitul public. Cartea a ap\xc4\x83rut \xc3\xaentr-un tiraj destul de mic pentru acele vremuri \xc8\x99i, cu toate c\xc4\x83 a fost prost difuzat\xc4\x83 \xc3\xaen re\xc8\x9beaua de libr\xc4\x83rii, s-a epuizat rapid. Prefa\xc8\x9ba volumului, intitulat\xc4\x83 \xe2\x80\x9eDialectica fantasticului\xe2\x80\x9d, a fost scris\xc4\x83 de profesorul Sorin Alexandrescu, nepotul autorului.\n_START_SECTION_\nAnaliz\xc4\x83\n_START_PARAGRAPH_\nCritica literar\xc4\x83 a identificat dou\xc4\x83 axe stilistice ale prozei lui Mircea Eliade: una realist\xc4\x83 (Maitreyi, \xc3\x8entoarcerea din rai, Huliganii etc.) \xc8\x99i o alta fantastic\xc4\x83 (\xe2\x80\x9eDomni\xc8\x99oara Christina\xe2\x80\x9d, \xe2\x80\x9e\xc8\x98arpele\xe2\x80\x9d, \xe2\x80\x9eSecretul doctorului Honigberger\xe2\x80\x9d etc.). Ambele direc\xc8\x9bii literare ale lui Eliade se bazeaz\xc4\x83 pe ideea de experien\xc8\x9b\xc4\x83, substituind conceptului de originalitate (tipic romantismului) pe cel de autenticitate. Ac\xc8\x9biunea romanelor \xc8\x99i a nuvelelor este inspirat\xc4\x83 \xc3\xaentr-o m\xc4\x83sur\xc4\x83 mai mare sau mai mic\xc4\x83 de experien\xc8\x9ba tr\xc4\x83it\xc4\x83 de autor. Scriitorul considera c\xc4\x83 proza trebuie s\xc4\x83 cuprind\xc4\x83 o \xe2\x80\x9eexperien\xc8\x9b\xc4\x83\xe2\x80\x9d tr\xc4\x83it\xc4\x83 de autor \xc8\x99i s\xc4\x83 prezinte cu autenticitate etapele de evolu\xc8\x9bie a eului. \xe2\x80\x9eOrice se \xc3\xaent\xc3\xa2mpl\xc4\x83 \xc3\xaen via\xc8\x9b\xc4\x83 poate constitui un roman. \xc8\x98i \xc3\xaen via\xc8\x9b\xc4\x83 nu se \xc3\xaent\xc3\xa2mpl\xc4\x83 numai amoruri, c\xc4\x83s\xc4\x83torii sau adultere, se \xc3\xaent\xc3\xa2mpl\xc4\x83 \xc8\x99i rat\xc4\x83ri, entuziasme, filozofii, mor\xc8\x9bi suflete\xc8\x99ti, aventuri fantastice. Orice e viu se poate transforma \xc3\xaen epic. Orice a fost tr\xc4\x83it sau ar putea fi tr\xc4\x83it\xe2\x80\x9d, afirma el._NEWLINE_Proza fantastic\xc4\x83 a lui Mircea Eliade are la baz\xc4\x83 dou\xc4\x83 tipuri de simboluri: unul folcloric (\xe2\x80\x9eDomni\xc8\x99oara Christina\xe2\x80\x9d, \xe2\x80\x9e\xc8\x98arpele\xe2\x80\x9d) \xc8\x99i altul indic (\xe2\x80\x9eSecretul doctorului Honigberger\xe2\x80\x9d, \xe2\x80\x9eNop\xc8\x9bi la Serampore\xe2\x80\x9d). Av\xc3\xa2nd o tem\xc4\x83 fantastic\xc4\x83 extras\xc4\x83 din folclor, nuvela \xe2\x80\x9e\xc8\x98arpele\xe2\x80\x9d are ca motto un desc\xc3\xa2ntec popular de dragoste: \xe2\x80\x9eTu \xc8\x99erpe b\xc4\x83laur/ cu solz\xc4\x83 de aur/ cu nou\xc4\x83 limbe \xc3\xaempung\xc4\x83toare/ cu nou\xc4\x83 cozi izb\xc4\x83toare/ s\xc4\x83 te duci la ea/ unde-o vei afla.../ \xc8\x99i tu s\xc4\x83 n-o la\xc8\x99i/ p\xc3\xa2n\xc4\x83 ce ea,/ m\xc3\xa2ndra mea,/ cu mine s-a \xc3\xaent\xc3\xa2lni/ \xc8\x99i \xc3\xaemi va vorbi...\xe2\x80\x9d. Motto-ul arhaic sugereaz\xc4\x83 o stare magic\xc4\x83 care va influen\xc8\x9ba destinul personajelor principale.\n_START_SECTION_\nTrecerea de la planul real la cel fantastic\n_START_PARAGRAPH_\nAutorul folose\xc8\x99te modalit\xc4\x83\xc8\x9bi narative ca ambiguitatea, suspansul, onirismul sau interferarea planurilor real \xc8\x99i supranatural pentru a crea senza\xc8\x9bia de straniu, accentuat\xc4\x83 \xc8\x99i de finalul deschis. Spre deosebire de alte scrieri, atmosfera fantastic\xc4\x83 din \xe2\x80\x9e\xc8\x98arpele\xe2\x80\x9d se reveleaz\xc4\x83 pe parcurs, locul ac\xc8\x9biunii dob\xc3\xa2ndind \xc3\xaen ochii cititorilor o dimensiune necunoscut\xc4\x83 p\xc3\xa2n\xc4\x83 atunci. Ac\xc8\x9biunea \xc3\xaencepe \xc3\xaen modul cel mai banal, pentru ca pe parcurs straniul s\xc4\x83 izbucneasc\xc4\x83 cu violen\xc8\x9b\xc4\x83 \xc3\xaen cotidian, la fel ca \xc3\xaen nuvela \xe2\x80\x9eDomni\xc8\x99oara Christina\xe2\x80\x9d. Autorul men\xc8\x9bioneaz\xc4\x83 c\xc4\x83 \xe2\x80\x9e\xc2\xabFantasticul\xc2\xbb se descoperea treptat, pe nesim\xc8\x9bite, \xc8\x99i, \xc3\xaentr-un fel, a\xc8\x99 spune, \xc2\xabfiresc\xc2\xbb; c\xc4\x83ci nimic extraordinar nu avea loc, nici un element supranatural nu intervenea ca s\xc4\x83 aboleasc\xc4\x83 lumea \xc3\xaen care se n\xc4\x83scuser\xc4\x83 \xc8\x99i tr\xc4\x83iser\xc4\x83 p\xc3\xa2n\xc4\x83 atunci personajele mele. De fapt, lumea \xc2\xabfantastic\xc4\x83\xc2\xbb \xc3\xaen care, datorit\xc4\x83 lui Andronic, s-au aflat dup\xc4\x83 miezul nop\xc8\x9bii era aceea\xc8\x99i de toate zilele - cu singura deosebire c\xc4\x83-\xc8\x99i descoperea acum o dimensiune \xc3\xaen plus, inaccesibil\xc4\x83 existen\xc8\x9bei profane. Era ca \xc8\x99i cum lumea de toate zilele ar fi camuflat o dimensiune secret\xc4\x83 pe care, cunosc\xc3\xa2nd-o, omul \xc3\xae\xc8\x99i reveleaz\xc4\x83 totodat\xc4\x83 semnifica\xc8\x9bia profund\xc4\x83 a Cosmosului \xc8\x99i modul lui autentic de a fi; mod de perfect\xc4\x83, beatific\xc4\x83 spontaneitate, care nu e nici iresponsabilitatea existen\xc8\x9bei animalice, nici beatitudinea angelic\xc4\x83.\xe2\x80\x9d_NEWLINE_Criticul Sorin Alexandrescu a eviden\xc8\x9biat trei planuri temporale \xc3\xaen nuvela \xe2\x80\x9e\xc8\x98arpele\xe2\x80\x9d: un plan profan (al excursioni\xc8\x99tilor cu preocup\xc4\x83ri prozaice, ancora\xc8\x9bi \xc3\xaen prezentul banal) \xc8\x99i dou\xc4\x83 planuri sacre (al Dorinei, care tr\xc4\x83ia un posibil \xe2\x80\x9eL\xe2\x80\x99\xc3\xa9ternel retour\xe2\x80\x9d al evenimentelor, \xc8\x99i al lui Andronic, ce pare atemporal \xc8\x99i ve\xc8\x99nic). Dorina tr\xc4\x83ie\xc8\x99te un timp ciclic, p\xc4\x83r\xc3\xa2ndu-i-se c\xc4\x83 repet\xc4\x83 \xc3\xaent\xc3\xa2mpl\xc4\x83ri petrecute mai demult \xc8\x99i identific\xc3\xa2ndu-se \xc3\xaen secven\xc8\x9ba visului cu Arghira, o fost\xc4\x83 mireas\xc4\x83 a lui Andronic. Ea se confeseaz\xc4\x83 astfel: \xe2\x80\x9eDar d-tale \xc8\x9bi se \xc3\xaent\xc3\xa2mpl\xc4\x83 s\xc4\x83 \xc8\x9bi se par\xc4\x83 c-ai mai tr\xc4\x83it odat\xc4\x83 acelea\xc8\x99i lucruri? (...) C\xc4\x83, de pild\xc4\x83, tot ce se \xc3\xaent\xc3\xa2mpl\xc4\x83 acum, aici, \xc3\xaen gr\xc4\x83din\xc4\x83, s-a mai petrecut odat\xc4\x83, \xc3\xaentocmai, cu aceia\xc8\x99i oameni, \xc8\x99i c\xc4\x83 ai spus acelea\xc8\x99i cuvinte?!... (...) \xc8\x98tii, uneori, c\xc3\xa2nd mi se-nt\xc3\xa2mpl\xc4\x83 s\xc4\x83 cred c\xc4\x83 am mai tr\xc4\x83it \xc3\xaentocmai acelea\xc8\x99i lucruri, m\xc4\x83 cuprinde groaza\xe2\x80\x9d. Andronic pare s\xc4\x83 fie dimpotriv\xc4\x83 o fiin\xc8\x9b\xc4\x83 atemporal\xc4\x83, care tr\xc4\x83ie\xc8\x99te \xc3\xaentr-un timp ve\xc8\x99nic \xc8\x99i cunoa\xc8\x99te \xc3\xaent\xc3\xa2mpl\xc4\x83ri petrecute \xc3\xaen trecutul \xc3\xaendep\xc4\x83rtat._NEWLINE_Evolu\xc8\x9bia evenimentelor eviden\xc8\x9biaz\xc4\x83 coexisten\xc8\x9ba simultan\xc4\x83 a sacrului \xc8\x99i profanului \xc8\x99i camuflarea \xe2\x80\x9efantasticului\xe2\x80\x9d \xc3\xaen \xe2\x80\x9ereal\xe2\x80\x9d, aspecte tratate ulterior \xc3\xaen scrierile de filozofie \xc8\x99i de istorie a religiilor ale lui Mircea Eliade. Angelo Mitchievici considera c\xc4\x83 Andronic este un \xe2\x80\x9emaestru de ini\xc8\x9biere\xe2\x80\x9d, care ajunge s\xc4\x83 cunoasc\xc4\x83 secretele sacrului \xc8\x99i s\xc4\x83 tr\xc4\x83iasc\xc4\x83 deta\xc8\x99at de lumea profan\xc4\x83. Personajul se manifest\xc4\x83 \xc3\xaentr-o lume real\xc4\x83 \xc8\x99i profan\xc4\x83, dar apar\xc8\x9bine unei lumi atemporale \xc8\x99i sacre. Multe \xc3\xaent\xc3\xa2mpl\xc4\x83ri pe care le poveste\xc8\x99te provin din vremuri demult trecute \xc8\x99i uitate._NEWLINE_\xc3\x8enceputul nuvelei cu petrecerea tipic\xc4\x83 unor familii burgheze indic\xc4\x83 un somn al con\xc8\x99tiin\xc8\x9belor, \xc3\xaentrerupt din c\xc3\xa2nd \xc3\xaen c\xc3\xa2nd de o vag\xc4\x83 aspira\xc8\x9bie a Lizei sau a Dorinei. Apari\xc8\x9bia nea\xc8\x99teptat\xc4\x83 a lui Andronic treze\xc8\x99te aceste con\xc8\x99tiin\xc8\x9be, aduc\xc3\xa2nd fiori de mister \xc8\x99i amplific\xc3\xa2nd tr\xc4\x83irea unor sentimente reprimate p\xc3\xa2n\xc4\x83 atunci. Alegerea miresei constituie scopul principal al jocurilor imaginate de Andronic. El trebuie s\xc4\x83 aleag\xc4\x83 \xc3\xaentre Liza \xc8\x99i Dorina, ambele f\xc4\x83c\xc3\xa2ndu-i avansuri \xc3\xaentr-un mod subtil. Competi\xc8\x9bia cu rol eliminatoriu din p\xc4\x83dure duce la descalificarea Lizei, care abandoneaz\xc4\x83 din team\xc4\x83 de necunoscut. Dorina r\xc4\x83m\xc3\xa2ne astfel singura persoan\xc4\x83 disponibil\xc4\x83 pen\xc2\xadtru aventura erotic\xc4\x83, ea fiind supus\xc4\x83 unor ritualuri grave \xc8\x99i solemne care se desf\xc4\x83\xc8\x99oar\xc4\x83 de la miezul nop\xc8\x9bii \xc8\x99i p\xc3\xa2n\xc4\x83 la r\xc4\x83s\xc4\x83ritul soarelui._NEWLINE_Invocarea \xc8\x99i exorcizarea \xc8\x99arpelui reprezint\xc4\x83 o practic\xc4\x83 magic\xc4\x83 tipic\xc4\x83 popoarelor primitive, \xc3\xaen care magicianul Andronic se identific\xc4\x83 cu \xc8\x99arpele, tulbur\xc3\xa2nd con\xc8\x99tiin\xc8\x9bele participan\xc8\x9bilor \xc8\x99i induc\xc3\xa2nd femeilor din grup o fascina\xc8\x9bie erotic\xc4\x83 la nivel mental. Ie\xc8\x99irea din trans\xc4\x83 se produce treptat, av\xc3\xa2nd ca efect o stare aproape general\xc4\x83 de somnolen\xc8\x9b\xc4\x83. Sensul real al \xc3\xaent\xc3\xa2mpl\xc4\x83rii (\xc3\xaencheierea unui leg\xc4\x83m\xc3\xa2nt tainic \xc3\xaentre Andronic \xc8\x99i Dorina) apare \xc3\xaentr-un dialog ulterior prin care se relev\xc4\x83 \xc3\xaentr-un mod subtil c\xc4\x83 \xc3\xaent\xc3\xa2lnirea celor doi era o fatalitate, un eveniment care trebuia s\xc4\x83 se petreac\xc4\x83 prin voia destinului.\n_START_SECTION_\nSimbolismul nuvelei\n_START_PARAGRAPH_\nNuvela eliadesc\xc4\x83 are ca subiect principal practicile magice, toate \xc3\xaent\xc3\xa2mpl\xc4\x83rile \xc8\x99i personajele prezentate gravit\xc3\xa2nd \xc3\xaen jurul unui animal-totem: o reptil\xc4\x83 de ap\xc4\x83. \xc3\x8en folclorul rom\xc3\xa2nesc, \xc8\x99arpele este un simbol erotic \xc8\x99i funerar \xc3\xaen acela\xc8\x99i timp, afl\xc3\xa2ndu-se la baza mai multor legende \xc8\x99i ritualuri str\xc4\x83vechi. El are un simbolism bivalent at\xc3\xa2t ca mesager subp\xc4\x83m\xc3\xa2ntean al celor r\xc4\x83posa\xc8\x9bi, c\xc3\xa2t \xc8\x99i ca vestitor al nun\xc8\x9bii. Potrivit autorului, \xe2\x80\x9ee greu de \xc8\x99tiut dac\xc4\x83 Sergiu Andronic, acel t\xc3\xa2n\xc4\x83r frumos \xc8\x99i fermec\xc4\x83tor, pe care oamenii din cartea mea \xc3\xael \xc3\xaent\xc3\xa2lnesc \xc3\xaentr-o p\xc4\x83dure este sau nu o \xe2\x80\x9epersonificare\xe2\x80\x9d a \xc8\x99arpelui care va ap\xc4\x83rea mai t\xc3\xa2rziu la m\xc3\xa2n\xc4\x83stire. \xc3\x8en orice caz, Andronic este solidar cu esen\xc8\x9bele serpentine: e frumos, vr\xc4\x83jitor, \xc3\xaei plac \xc3\xaentunericul, s\xc4\x83lb\xc4\x83ticiunea p\xc4\x83durii \xc8\x99i tr\xc4\x83ie\xc8\x99te \xc8\x99i el \xc3\xaen mit, \xc3\xaen legend\xc4\x83. \xc3\x8entre el \xc8\x99i \xc8\x99arpe se dovede\xc8\x99te a fi o leg\xc4\x83tur\xc4\x83 magic\xc4\x83, direct\xc4\x83. \xc8\x98i numai el, care, poate, e un zmeu din lumea noastr\xc4\x83, are o putere real\xc4\x83 asupra \xc8\x99arpelui\xe2\x80\x9d._NEWLINE_Textul literar are un pronun\xc8\x9bat simbolism, impun\xc3\xa2ndu-l pe Andronic ca un centru metafizic al nuvelei. Personajul este un om total care tr\xc4\x83ie\xc8\x99te \xc3\xaen acela\xc8\x99i timp \xc3\xaen ambele lumi. El \xc3\xae\xc8\x99i recupereaz\xc4\x83 condi\xc8\x9bia natural\xc4\x83, de\xc8\x99i continu\xc4\x83 s\xc4\x83 tr\xc4\x83iasc\xc4\x83 \xc3\xaen lumea considerat\xc4\x83 civilizat\xc4\x83, ac\xc8\x9bion\xc3\xa2nd \xc3\xaen concordan\xc8\x9b\xc4\x83 cu omologia psiho-cosmic\xc4\x83 \xc8\x99i transform\xc3\xa2nd cotidianul \xc3\xaen mister. Andronic are rolul de a activa con\xc8\x99tiin\xc8\x9bele adormite ale vilegiaturi\xc8\x99tilor, pentru a-i face p\xc4\x83rta\xc8\x99ii unei hierofanii prin care sacrul se relev\xc4\x83 lumii profane._NEWLINE_Excursia la m\xc4\x83n\xc4\x83stire este un drum de c\xc4\x83utare a adev\xc4\x83ratului sine \xc3\xaentr-un spa\xc8\x9biu sacru propice ridic\xc4\x83rii spirituale. Andronic \xc8\x99i Dorina tr\xc4\x83iesc o trezire a con\xc8\x99tiin\xc8\x9bei, \xc3\xaen timp ce restul personajelor se complac \xc3\xaentr-un trai profan (muzic\xc4\x83, dans, jocul de c\xc4\x83r\xc8\x9bi, vin, osp\xc4\x83\xc8\x9b), aduc\xc3\xa2nd festinul lumesc la m\xc4\x83n\xc4\x83stire \xc8\x99i e\xc8\x99u\xc3\xa2nd \xc3\xaentr-un erotism vulgar. Dorina sufer\xc4\x83 o transfigurare prin iubire, un act ritual de p\xc4\x83r\xc4\x83sire a lumii profane realizat prin dezbr\xc4\x83carea de ve\xc8\x99minte \xc8\x99i accederea \xc3\xaentr-un nivel superior de existen\xc8\x9b\xc4\x83 \xc3\xaempreun\xc4\x83 cu omul-\xc8\x99arpe Andronic pe un soi de insul\xc4\x83 paradisiac\xc4\x83. Ini\xc8\x9bierea sa poate fi asem\xc4\x83nat\xc4\x83 cu o \xe2\x80\x9ea doua na\xc8\x99tere\xe2\x80\x9d la o via\xc8\x9b\xc4\x83 total\xc4\x83, perceput\xc4\x83 astfel: \xe2\x80\x9eNici o durere, nici o team\xc4\x83, nici o sfial\xc4\x83, ci numai o cople\xc8\x99itoare, amar\xc4\x83 bucurie a fiin\xc8\x9bei ei ad\xc3\xa2nci; ca \xc8\x99i cum s-ar fi trezit cu un alt suflet, niciodat\xc4\x83 b\xc4\x83nuit, \xc8\x99i \xc3\xaentr-un alt trup, mai fericit, mai dumnezeiesc. (...) I se lumin\xc4\x83 deodat\xc4\x83 un \xc3\xaen\xc8\x9beles ad\xc3\xa2nc, simplu, pe care \xc3\xael purtase at\xc3\xa2ta vreme f\xc4\x83r\xc4\x83 s\xc4\x83-l cerceteze. I se p\xc4\x83ru c\xc4\x83 se treze\xc8\x99te \xc3\xaentr-o alt\xc4\x83 via\xc8\x9b\xc4\x83, \xc8\x99i bucuria era at\xc3\xa2t de mare, \xc3\xaenc\xc3\xa2t ochii i se \xc3\xaemp\xc4\x83injenir\xc4\x83 \xc8\x99i pleoapele c\xc4\x83zur\xc4\x83 grele de somn\xe2\x80\x9d._NEWLINE_Secven\xc8\x9ba final\xc4\x83 face trimitere la insula lui Euthanasius din nuvela \xe2\x80\x9eCezara\xe2\x80\x9d a lui Mihai Eminescu, exist\xc3\xa2nd asem\xc4\x83n\xc4\x83ri \xc3\xaentre cuplurile Andronic-Dorina \xc8\x99i Ieronim-Cezara. Conexiunea spiritual\xc4\x83 realizat\xc4\x83 \xc3\xaentre cele dou\xc4\x83 suflete pereche semnific\xc4\x83 o \xe2\x80\x9ere\xc3\xaentoarcere la origini\xe2\x80\x9d, o revenire a celor doi iubi\xc8\x9bi la starea primordial\xc4\x83 a omului de dinainte de c\xc4\x83derea din Rai._NEWLINE_F\xc4\x83r\xc4\x83 a nega simbolismul scrierii sale, Mircea Eliade a sus\xc8\x9binut c\xc4\x83 \xe2\x80\x9e\xc8\x98arpele\xe2\x80\x9d nu este o lucrare \xc8\x99tiin\xc8\x9bific\xc4\x83 sau un eseu filozofic, ci o oper\xc4\x83 literar\xc4\x83 scris\xc4\x83 de pl\xc4\x83cere. Autorul dispunea de un bogat material folcloric \xc8\x99i etnografic referitor la simbolismul \xc8\x99arpelui, pe care, potrivit propriilor afirma\xc8\x9bii, nu l-ar fi consultat \xc3\xaen procesul de scriere a nuvelei. Imagina\xc8\x9bia sa de scriitor a prevalat asupra cercet\xc4\x83rii erudite a istoricului religiilor, eviden\xc8\x9biindu-i dorin\xc8\x9ba de a scrie literatur\xc4\x83 pentru pl\xc4\x83cerea de a visa, a inventa \xc8\x99i a se exprima \xc3\xaen mod liber f\xc4\x83r\xc4\x83 constr\xc3\xa2ngerile impuse de g\xc3\xa2ndirea sistematic\xc4\x83 \xc8\x99i de rigoarea \xc8\x99tiin\xc8\x9bific\xc4\x83.\n_START_SECTION_\nAprecieri critice\n_START_PARAGRAPH_\nAnaliz\xc3\xa2nd proza fantastic\xc4\x83 interbelic\xc4\x83 a lui Mircea Eliade, criticul Ov.S. Crohm\xc4\x83lniceanu considera c\xc4\x83 autorul manifest\xc4\x83 o pasiune eminescian\xc4\x83 pentru marile mituri cosmogonice, av\xc3\xa2nd o intui\xc8\x9bie a misterului \xc8\x99i un dar al evoc\xc4\x83rii care \xc8\x99terge frontiera ce desparte realitatea cotidian\xc4\x83 de miraculos. \xe2\x80\x9eLiteratura lui \xc3\xaenf\xc4\x83ptuie\xc8\x99te o remarcabil\xc4\x83 prospectare a lumii interioare, \xc3\xaenspre acele zone-limit\xc4\x83 de ordin abisal\xe2\x80\x9d, concluzioneaz\xc4\x83 criticul._NEWLINE_Prozatorul este interesat de un fantastic de origine folcloric\xc4\x83, ce \xc3\xaencorporeaz\xc4\x83 elemente mitice \xc8\x99i religioase. Criticul \xc8\x98erban Cioculescu considera c\xc4\x83 autorul exploateaz\xc4\x83 teme fantastice din folclorul universal \xe2\x80\x9ecu luciditate, dar \xc8\x99i cu o dexteritate \xc3\xaensu\xc8\x99it\xc4\x83 din lecturile engleze\xc8\x99ti\xe2\x80\x9d. Scrierile sale au un caracter benign, p\xc4\x83str\xc3\xa2ndu-\xc8\x99i puritatea liric\xc4\x83 \xc8\x99i fiind lipsite de tragism \xc8\x99i grotesc. Din acest motiv, se poate spune c\xc4\x83 originalitatea crea\xc8\x9biei lui Mircea Eliade se datoreaz\xc4\x83 faptului c\xc4\x83 exprim\xc4\x83 o spiritualitate rom\xc3\xa2neasc\xc4\x83. Analiz\xc3\xa2nd nuvela sub aspect folcloric, profesorul universitar Petru Ursache eviden\xc8\x9bia c\xc4\x83 tema sa principal\xc4\x83 este \xe2\x80\x9eo \xc3\xaencercare de dramatizare a marilor simbo\xc2\xadluri\xe2\x80\x9d; \xc3\xaen aceast\xc4\x83 optic\xc4\x83 \xc8\x99arpele ar putea fi un simulacru al falusului, iar jocul ini\xc8\x9biatic ar fi de fapt un dans erotic de g\xc4\x83sire a unei partenere disponibile pentru ritualul \xc3\xaemperecherii._NEWLINE_Critica literar\xc4\x83 s-a exprimat \xc3\xaentr-un mod entuziast la adresa nuvelei. Nuvela a fost descris\xc4\x83 de George C\xc4\x83linescu ca \xe2\x80\x9eermetic\xc4\x83\xe2\x80\x9d. Criticul a v\xc4\x83zut-o ca o aluzie la gnosticism, la Cabala \xc8\x99i la mitologia babilonian\xc4\x83, \xc3\xaen timp ce a asociat \xc8\x99arpele cu personajul mitologic grec \xc8\x99i simbolul \xc8\x99erpesc Ophion. El a fost \xc3\xaens\xc4\x83 nemul\xc8\x9bumit de \xc3\xaenceputul nuvelei pe care a descris-o ca fiind \xe2\x80\x9el\xc3\xa2nced\xc4\x83\xe2\x80\x9d._NEWLINE_Academicianul Eugen Simion afirma c\xc4\x83 \xe2\x80\x9e\xc8\x98arpele\xe2\x80\x9d lui Eliade este \xe2\x80\x9eo frumoas\xc4\x83 poveste \xc3\xaen care erosul, magia, simbolul, feericul se \xc3\xaent\xc3\xa2lnesc gra\xc8\x9bie unei bune tehnici de a organiza surpriza\xe2\x80\x9d. Prozatorul, eseistul \xc8\x99i istoricul religiilor Ioan Petru Culianu o considera ca fiind \xe2\x80\x9euna dintre cele mai frumoase fabule ale literaturii rom\xc3\xa2ne moderne\xe2\x80\x9d, n\xc4\x83scut\xc4\x83 dintr-un elan nocturn ira\xc8\x9bional.\n_START_SECTION_\nAdapt\xc4\x83ri\n_START_PARAGRAPH_\nNuvela a fost ecranizat\xc4\x83 \xc3\xaen anul 1996 de c\xc4\x83tre regizorul Viorel Sergovici, dup\xc4\x83 un scenariu scris de regizor \xc3\xaen colaborare cu Adriana Rogovschi, \xc3\xaentr-un film de televiziune omonim cu o durat\xc4\x83 de 72 de minute. Rolurile principale au fost interpretate de Claudiu Bleon\xc8\x9b (Andronic), Gheorghe Dinic\xc4\x83 (Stere), Mitic\xc4\x83 Popescu (Jorj), Ilinca Goia (Dorina), Mircea Rusu (Manuil\xc4\x83), Victoria Cocia\xc8\x99 (Aglo), Alexandru Jitea (Vladimir), C\xc4\x83t\xc4\x83lina Musta\xc8\x9b\xc4\x83 (Liza), Tomi Cristin (Stamate); vocea Dorinei a fost dublat\xc4\x83 de actri\xc8\x9ba Maria Ploae. Film\xc4\x83rile au avut loc la m\xc4\x83n\xc4\x83stirile C\xc4\x83ld\xc4\x83ru\xc8\x99ani \xc8\x99i Plumbuita._NEWLINE_Filmul a fost produs de Televiziunea Rom\xc3\xa2n\xc4\x83 \xc3\xaen cadrul Teatrului Na\xc8\x9bional de Televiziune \xc8\x99i este precedat de un motto extras din studiul Mit \xc8\x99i realitate al lui Mircea Eliade: \xe2\x80\x9e\xc3\x8en lunga incursiune asupra miturilor sf\xc3\xa2r\xc8\x99itului lumii am vrut s\xc4\x83 scoatem \xc3\xaen relief c\xc4\x83 esen\xc8\x9bial, (...) nu este faptul \xc3\xaensu\xc8\x99i al sf\xc3\xa2r\xc8\x99itului, ci certitudinea c\xc4\x83 va avea loc un nou \xc3\xaenceput.\xe2\x80\x9d, care \xc3\xaenlocuie\xc8\x99te desc\xc3\xa2ntecul de dragoste din textul original. Exist\xc4\x83 unele diferen\xc8\x9be \xc3\xaentre textul scris \xc8\x99i varianta ecranizat\xc4\x83. Principala diferen\xc8\x9b\xc4\x83 o constituie secven\xc8\x9ba final\xc4\x83 a filmului, care eviden\xc8\x9biaz\xc4\x83 c\xc4\x83 toat\xc4\x83 ac\xc8\x9biunea prezentat\xc4\x83 \xc3\xaen carte este un vis premonitoriu \xc8\x99i ini\xc8\x9biatic al Dorinei \xc3\xaenainte de \xc3\xaent\xc3\xa2lnirea real\xc4\x83 cu Andronic \xc3\xaentr-o zi ploioas\xc4\x83 din prezent._NEWLINE_Criticii au eviden\xc8\x9biat calitatea filmului, consider\xc3\xa2ndu-l ca un punct de reper \xc3\xaen seria ecraniz\xc4\x83rilor dup\xc4\x83 scrierile lui Mircea Eliade. A fost l\xc4\x83udat\xc4\x83, de asemenea, interpretarea profesionist\xc4\x83 \xc8\x99i filozofic\xc4\x83 a lui Claudiu Bleon\xc8\x9b \xc3\xaen rolul lui Andronic. Secven\xc8\x9ba central\xc4\x83 a exorciz\xc4\x83rii \xc8\x99arpelui a fost considerat\xc4\x83 \xc3\xaens\xc4\x83 neconving\xc4\x83toare \xc8\x99i f\xc4\x83r\xc4\x83 dramatism. Filmul a fost distins cu trofeul Dionysos pentru cel mai bun spectacol de teatru TV la Gala premiilor UNITER, edi\xc8\x9bia a V-a, stagiunea teatral\xc4\x83 1995-1996._NEWLINE_Nuvela a fost adaptat\xc4\x83 ca pies\xc4\x83 de teatru \xc8\x99i a fost jucat\xc4\x83 \xc3\xaen anul 2003 pe scena Teatrului Nou din Riga, \xc3\xaentr-un spectacol regizat de Viesturs Kairi\xc5\xa1s. Ea a fost pus\xc4\x83 \xc3\xaen scen\xc4\x83 \xc8\x99i la teatrul Hebbel am Ufer din Berlin._NEWLINE_Compozitorul \xc8\x98erban Nichifor, care a compus \xc3\xaen anii 1980-1982 o dram\xc4\x83 liric\xc4\x83 \xc3\xaen dou\xc4\x83 acte intitulat\xc4\x83 Domni\xc8\x99oara Christina, dup\xc4\x83 nuvela omonim\xc4\x83 a lui Mircea Eliade, a ob\xc8\x9binut la 2 iulie 1985 acceptul scris al scriitorului pentru a realiza un balet dup\xc4\x83 nuvela \xe2\x80\x9e\xc8\x98arpele\xe2\x80\x9d. Compunerea baletului a fost am\xc3\xa2nat\xc4\x83 o lung\xc4\x83 perioad\xc4\x83 din cauza implic\xc4\x83rii compozitorului \xc3\xaen alte proiecte, dup\xc4\x83 cum \xc3\xaei m\xc4\x83rturisea cercet\xc4\x83toarei Cristina Scarlat \xc3\xaentr-o scrisoare din 16 aprilie 2011, fiind finalizat\xc4\x83 abia \xc3\xaen anul 2017.'